"ฝุ่นละออง"คลุมเมืองสะเทือนสุขภาพกระทบศก.
ฝุ่นละอองในกรุงเทพฯ กลับมาอีกครั้ง คาดว่าผลกระทบจากค่าเสียโอกาสด้านสุขภาพคิดเป็นมูลค่าประมาณ 700-800 ล้านบาท ในช่วง 1-2 สัปดาห์
1 ต.ค. 2562

ฝุ่นละอองในกรุงเทพฯ กลับมาอีกครั้ง คาดว่าผลกระทบจากค่าเสียโอกาสด้านสุขภาพคิดเป็นมูลค่าประมาณ 700-800 ล้านบาท ในช่วง 1-2 สัปดาห์
ศูนย์วิจัยกสิกรไทย สถานการณ์ฝุ่นละอองขนาดเล็กเกินค่ามาตรฐานที่ปกคลุมพื้นที่กรุงเทพฯและปริมณฑล ได้กลับมาเยือนอีกครั้ง ซึ่งเกิดจากสภาพภูมิอากาศนิ่งและจมตัว อย่างไรก็ดี ดูเหมือนว่าปัญหาฝุ่นละอองที่กลับมาครั้งนี้จะมีความรุนแรงขึ้นกว่าที่เกิดขึ้นในช่วงต้นปี 2562 โดยจากข้อมูลดัชนีคุณภาพอากาศ ของ AQICN.ORG พบว่า ในวันที่ 30 กันยายน 2562 ค่าฝุ่นละอองเกินค่ามาตรฐานในบางพื้นที่แตะระดับสูงถึง 202 ไมโครกรัม/ลูกบาศก์เมตร ในบางช่วงเวลาระหว่างวัน
ศูนย์วิจัยกสิกรไทย ประเมินเบื้องต้นว่า ภายใต้สถานการณ์ฝุ่นละอองเกินค่ามาตรฐานเกิดขึ้นในกรอบระยะเวลา 1-2 สัปดาห์ (ระหว่างวันที่ 28 กันยายน - วันที่ 12 ตุลาคม 2562) อาจจะก่อให้เกิดผลกระทบจากค่าเสียโอกาสจากประเด็นในเรื่องของสุขภาพคิดเป็นมูลค่าประมาณ 700-800 ล้านบาท ขณะที่ผลต่อเศรษฐกิจการท่องเที่ยวและธุรกิจที่เกี่ยวเนื่อง น่าจะยังไม่ส่งผลกระทบที่ชัดเจนนัก
อย่างไรก็ดี ศูนย์วิจัยกสิกรไทย จะติดตามสถานการณ์และประเมินผลกระทบตามพัฒนาการของปัญหาฝุ่นละอองเกินค่ามาตรฐานต่อไป ซึ่งหากสถานการณ์เกิดขึ้นต่อเนื่องยาวนานเกินกว่า 2 สัปดาห์ ผลกระทบต่อเศรษฐกิจอาจจะขยายขอบเขตมากขึ้นกว่าที่ได้ประเมินไว้